UChipanga weZanu PF: UMugabe Uphose Afanane loJesu Christu LoNkulunkulu
“Ungu messiah wethu wonke. Uphose afanane loJesu Christu. Wasikhulula. Siyamqakathekisa njengoba siqakathekisa uJesu Christu. UMugabe ubesebangeni lesithathu ekuqakathekiseni uJesu loNkulunkulu.
WASHINGTON — Unobhala wohlangothi lwebandla leZanu PF olwe Youth League, uMnu. Kudzai Chipanga, uthi uMongameli Robert Mugabe yingilosi ephose ifanane loJesu Christu. UChipanga wethule amazwi la ngeSonto ekolitshini leChinhoyi University emhlanganweni wamalunga ebandla leli. UChipanga uthe okwenza ukuthi athi uMugabe uyingilosi ephose ibenjengo Jesu Christu kube sokubuya uNkulunkulu, yikuthi wonke amalunga ebandla elibusayo ayamkhonza ngoba abuza kuye ezombusazwe. “Ungu messiah wethu wonke. Uphose afanane loJesu Christu. Wasikhulula. Siyamqakathekisa njengoba siqakathekisa uJesu Christu. UMugabe ubesebangeni lesithathu ekuqakathekiseni uJesu loNkulunkulu. UJesu wabuya ukuzesikhulula. UMongameli Mugabe laye wabuya ukuzesikhulula lokusilwela. Ngakho-ke yindaba singamkhonzi?” UChipanga wethule amazwi la ngesikhathi kulokulwisana kubandla leZanu PF kulabanye asebefuna ukuthatha isikhundla sikaMugabe. Kodwa-ke uChipanga uthe ibandla leli kumele likhonze uMugabe hatshi labo abafuna ukuthatha isikhundla sakhe.